CELEX: 32011D0821
Language: sl
Date: 2011-12-07 00:00:00
Title: 2011/821/EU: Izvedbeni sklep Komisije z dne 7. decembra 2011 o priznanju Zelenortskih otokov v skladu z Direktivo 2008/106/ES Evropskega parlamenta in Sveta glede sistemov za izobraževanje in izdajanje spričeval pomorščakom (notificirano pod dokumentarno številko C(2011) 8998)  Besedilo velja za EGP

9.12.2011   
            
            
               SL
            
            
               Uradni list Evropske unije
            
            
               L 327/67
            
         IZVEDBENI SKLEP KOMISIJE
   z dne 7. decembra 2011
   o priznanju Zelenortskih otokov v skladu z Direktivo 2008/106/ES Evropskega parlamenta in Sveta glede sistemov za izobraževanje in izdajanje spričeval pomorščakom
   (notificirano pod dokumentarno številko C(2011) 8998)
   (Besedilo velja za EGP)
   (2011/821/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2008/106/ES Evropskega parlamenta in Sveta z dne 19. novembra 2008 o minimalni ravni izobraževanja pomorščakov (1) in zlasti prvega pododstavka člena 19(3) Direktive,
   ob upoštevanju prošnje Cipra z dne 13. maja 2005,
   ob upoštevanju naslednjega:
   
               (1)
            
            
               V skladu z Direktivo 2008/106/ES se lahko države članice odločijo, da overijo ustrezna spričevala pomorščakov, ki so jih izdale tretje države, če je zadevno tretjo državo priznala Komisija. Navedene tretje države morajo izpolnjevati vse zahteve iz Konvencije o standardih za usposabljanje, izdajanje spričeval in ladijsko stražarjenje pomorščakov Mednarodne pomorske organizacije (IMO) iz leta 1978 (Konvencija STCW) (2), kakor je bila revidirana leta 1995.
            
         
               (2)
            
            
               Ciper je z dopisoma z dne 13. maja 2005 in 1. decembra 2005 zaprosil za priznanje Zelenortskih otokov. Na podlagi te prošnje je Komisija ocenila sisteme za izobraževanje in izdajanje spričeval na Zelenortskih otokih, da bi preverila, ali ta država izpolnjuje zahteve Konvencije STCW in ali so bili sprejeti ustrezni ukrepi za preprečevanje goljufij, povezanih s spričevali. Ocena je temeljila na rezultatih inšpekcije, ki so jo junija 2006 opravili izvedenci Evropske agencije za pomorsko varnost. Med navedenim inšpekcijskim pregledom so bile v sistemih za izobraževanje in izdajanje spričeval odkrite določene pomanjkljivosti.
            
         
               (3)
            
            
               Komisija je državam članicam predložila poročilo o izidih ocene.
            
         
               (4)
            
            
               Komisija je z dopisi z dne 2. februarja 2009, 8. decembra 2009 in 17. septembra 2010 od Zelenortskih otokov zahtevala predložitev dokazov, da so bile odkrite pomanjkljivosti odpravljene.
            
         
               (5)
            
            
               Zelenortski otoki so z dopisi z dne 23. aprila 2009, 19. januarja 2010, 4. decembra 2010, 25. februarja 2011, 10. marca 2011 in 25. maja 2011 predložili zahtevane informacije in dokazila o izvajanju ustreznih in zadostnih korekcijskih ukrepov za odpravo večine pomanjkljivosti, ugotovljenih med oceno skladnosti.
            
         
               (6)
            
            
               Preostale pomanjkljivosti zadevajo na eni strani pomanjkanje nekatere opreme za usposabljanje na glavni ustanovi Zelenortskih otokov za pomorsko izobraževanje in usposabljanje ter na drugi strani vsebine tečajev v zvezi z oddelkom A-III/2 Kodeksa STCW. Zelenortski otoki so bili pozvani, naj na tem področju nadaljujejo z izvajanjem korekcijskih ukrepov. Vendar te pomanjkljivosti ne upravičujejo dvomov v vsesplošno raven upoštevanja zahtev Konvencije STCW glede sistemov izobraževanja in izdajanja spričeval za pomorščake s strani Zelenortskih otokov.
            
         
               (7)
            
            
               Izid ocene skladnosti in ocena informacij, ki so jih predložili Zelenortski otoki, kažeta, da ta država izpolnjuje vse zahteve Konvencije STCW in da je sprejela vse ustrezne ukrepe za preprečevanje goljufij v zvezi s spričevali.
            
         
               (8)
            
            
               Ukrepi iz tega sklepa so v skladu z mnenjem Odbora za varnost na morju in preprečevanje onesnaževanja z ladij –
            
         SPREJELA NASLEDNJI SKLEP:
   Člen 1
   Zelenortski otoki se priznajo za namene člena 19 Direktive 2008/106/ES glede sistemov za izobraževanje in izdajanje spričeval pomorščakom.
   Člen 2
   Ta sklep je naslovljen na države članice.
   
      V Bruslju, 7. decembra 2011
      
         
            Za Komisijo
         
         Siim KALLAS
         
            Podpredsednik
         
      
   
   
      (1)  UL L 323, 3.12.2008, str. 33.
   
      (2)  Sprejela jo je Mednarodna pomorska organizacija.